
Nye ledere på Tradium 
Tradium har i løbet af efteråret fået en række nye ledere fra andre organisationer og fra egne rækker – blandt andet som led i en række organisationsændringer, der sætter et forstærket fokus på AMU og efteruddannelse.

På Tradium er der kommet nye ansigter i ledelsen i efteråret. Det udspringer blandt andet af en række organisationsændringer omkring skolens erhvervsuddannelser og udbud af arbejdsmarkedsuddannelser (AMU). Ændringerne er med til at sætte et forstærket fokus på efteruddannelses- og AMU-området som forberedelse til reformen af voksenuddannelses-området i 2030, hvor AMU og den almene voksen-, efter- og videreuddannelse (VEU) skal samles.

De nye ledere er:

Lars Bagger Hansen, der har været uddannelseschef på Tradium siden 2019, er fra november udnævnt til uddannelses- og VEU-chef med ansvar for transport-, industrioperatør-, lager og logistik- og personvognsmekanikeruddannelserne samt det merkantile AMU/VEU-område. 

Betina Andersen, der har været på Tradium som leder af fodterapeutuddannelsen siden 2019, er blevet udnævnt til ny uddannelseschef for fodterapeut-, tømrer-, murer- og metaluddannelserne. Derudover har hun ledelsen af Grundforløb 1, GF+, brobygning samt Tradiums psykologteam. 

Fra november er Frank Foged-Mønster blevet udnævnt til uddannelsesleder for skolens brobygning, GF+ og Grundforløb 1, hvor han har været konstitueret leder siden juni. Frank har været ansat på Tradium siden 2020.  

Mark Juhl Skjødt er fra september fastansat som leder af Tradiums kantiner, efter at han har været konstitueret i samme stilling siden foråret. Mark har været på Tradium siden 2020, hvor han blev ansat som kok og siden blev kantinekoordinator. 

I administrationen er Ninette Mogensen i august tiltrådt som ny leder for studie- og elevservice på erhvervsuddannelserne. Ninette er kommet til Tradium fra VIA University College, hvor hun har været studieadministrativ leder, og hun har også erfaringer med uddannelsessektoren fra Horsens HF & VUC og Skanderborg-Odder Center for Uddannelse, hvor hun har arbejdet med både administration og uddannelsesrådgivning.

I administrationen er ansvaret for pedelområdet endvidere flyttet til Mads Bødker fra november. Mads har været på Tradium siden 2013, og har siden 2021 været IT-chef men får nu titel af IT- og teknisk servicechef.


Om Tradium
”Tradium, Erhvervsskole og -gymnasier, Randers” er et uddannelsesmæssigt kraftcenter, der udbyder en bred vifte af ungdoms-, voksen- og efteruddannelser inden for det merkantile og tekniske område: HHX, HTX, EUX, EUD, AMU samt uddannelsen til statsautoriseret fodterapeut og meget mere.
Her arbejder ca. 410 engagerede medarbejdere, og hvert år underviser vi omkring 2.600 elever, fordelt på tre campusser i Randers og på Djursland. 
Som UNESCO Verdensmålsskole har vi et internationalt udsyn. Samtidig har vi et tæt samarbejde med erhvervslivet og arbejder målrettet på at give vores elever og kursister de bedste forudsætninger for en god fremtid. 
Læs mere om os på tradium.dk

